[{"text_idx": "#000000", "text": "15 ffordd o ddathlu Masnach Deg y 15 mlynedd yma"}, {"text_idx": "#000002", "text": "Fe wnaethom ddechrau ar y flwyddyn o ddathliadau gyda digwyddiad llwyddiannus a gynhaliwyd yn y Senedd, lle daeth aelodau\u2019r cyhoedd, Aelodau\u2019r Senedd, ymgyrchwyr cymunedol Masnach Deg a mwy at ei gilydd i lawenhau yn yr holl gyflawniadau y mae Cymru wedi\u2019u gwneud fel Cenedl Masnach Deg, ac i edrych ymlaen at y dyfodol. Dim ond dechrau nodi blwyddyn o ddathliadau oedd y digwyddiad, a dyma 15 ffordd y gallwch dathlu Masnach Deg a cymryd rhan i gefnogi cenhadaeth Cymru Masnach Deg:"}, {"text_idx": "#000005", "text": "Mae siopa\u2019n lleol yn ffordd wych o gefnogi busnesau lleol, ac i deimlo\u2019n rhan o\u2019ch cymuned leol! Beth am edrych ar siopau fel Fair and Fabulous yn Nyffryn Teifi neu Karry\u2019s Deli yn y Barri, sy\u2019n brolio ystod eang o gynhyrchion Masnach Deg, ac sy\u2019n cael eu rhedeg gan bobl sy\u2019n angerddol am greu byd mwy cynaliadwy a theg. Gweler rhestr lawn o\u2019n manwerthwyr Masnach Deg."}, {"text_idx": "#000006", "text": "Mynd i stondin \u2018pop-up\u2019 Jenipher\u2019s Coffi"}, {"text_idx": "#000007", "text": "Mae gan Jenipher\u2019s Coffi stondin \u2018pop-up\u2019 newydd cyffrous ym Mhorthcawl, a pa ffordd well o gefnogi coffi Masnach Deg, trwy fwynhau coffi braf ger y traeth. Trwy brynu Coffi Masnach Deg, fel Jenipher\u2019s Coffi, rydych chi\u2019n sicrhau pris teg, mwy o barch tuag at yr amgylchedd, a phremiwm sy\u2019n cael ei ail-fuddsoddi mewn cymunedau. Mae\u2019n sefyllfa lle mae pawb ar ei ennill."}, {"text_idx": "#000009", "text": "Os yw Masnach Deg yng Nghymru yn rhywbeth newydd i chi, mae gennym lawer o grwpiau Masnach Deg yn ymgyrchu dros system fasnachu fwy teg a chynaliadwy. Gall ymladd dros newid byd-eang ar ei ben ei hun fod yn frawychus, ond trwy gymryd rhan mewn grw\u0302p cymunedol, gallwch ymgyrchu gyda\u2019ch gilydd tuag at weledigaeth gyffredin o\u2019r dyfodol."}, {"text_idx": "#000013", "text": "Bore coffi/gwerthu cacennau Masnach Deg"}, {"text_idx": "#000014", "text": "Mae boreau coffi a chacennau yn ffordd wych o arddangos ystod eang o gynhyrchion Masnach Deg, gan gynnwys coffi, te, siwgr, siocled a byrbrydau amrywiol."}, {"text_idx": "#000015", "text": "Nid ynghylch coffi a bananas yn unig mae Masnach Deg, ond mae prynu cynnyrch Masnach Deg yn mynd cyn belled a\u0302 pha ddillad rydych chi\u2019n eu gwisgo ac yn dewis eu bwyta. Mae Masnach Deg yn helpu i gefnogi gweithwyr dillad ar draws y byd, ac mae 80% ohonynt yn fenywod. Yn ystod y bythefnos Fasnach Deg ddiwethaf, fe wnaethom gynnal trafodaeth banel mewn partneriaeth a\u0302 SSAP (Panel Cynghori Is-Sahara) ar ffasiwn, hil a chyfiawnder hinsawdd. Daliwch i fyny ar y drafodaeth i ddysgu mwy."}, {"text_idx": "#000016", "text": "Mae\u2019r ymgyrch Masnach Deg mewn Pe\u0302l-droed yn tynnu sylw at yr anghydraddoldebau sy\u2019n bodoli o fewn y diwydiant rwber. Dros flwyddyn nesaf y dathliadau Masnach Deg, beth am i chi gael grw\u0302p at ei gilydd o\u2019ch cymuned leol i chwarae ge\u0302m gyfeillgar o be\u0302l-droed gyda phe\u0302l-droed Masnach Deg?"}, {"text_idx": "#000017", "text": "Rydym yn ffodus dros ben yng Nghymru o gael cymuned mor fywiog a chreadigol o ymgyrchwyr Masnach Deg, sy\u2019n parhau i feddwl am ffyrdd arloesol o ddathlu a hyrwyddo\u2019r mudiad Masnach Deg. Mae Grw\u0302p Masnach Deg Castellnewydd Emlyn wedi creu traddodiad o ddod a\u0302\u2019r Bythefnos Fasnach Deg i ben gyda nofio oer ar y traeth, i dynnu sylw at fygythiad newid hinsawdd ar ffermwyr a gweithwyr ar draws y byd. Beth am gael eich dillad nofio ymlaen a chymryd dip?"}, {"text_idx": "#000018", "text": "Oeddech chi\u2019n gwybod eich bod chi\u2019n gallu cael gwin Masnach Deg hefyd? Trwy ddewis gwin Masnach Deg, rydych chi\u2019n dewis cefnogi prosiectau sydd o fudd i gynhyrchwyr a\u2019u hanwyliaid! Gan ei bod hi\u2019n flwyddyn o ddathlu, beth gwell i\u2019w wneud na chodi gwydr dros noson o win Masnach Deg? Fel arall, gallwch roi gwin Masnach Deg fel anrheg ar gyfer yr achlysuron arbennig hynny. Gwelwch lle i brynu gwinoedd Masnach Deg \u2013 mae opsiynau di-alcohol ar gael hefyd."}, {"text_idx": "#000020", "text": "Trefnwch noson gwis gyda\u2019ch grw\u0302p cymunedol lleol neu yn yr ysgol. Mae cwis yn ffordd berffaith o gael pobl i ymgysylltu a\u0302\u2019r hyn mae Masnach Deg yn ei olygu, a phopeth mae\u2019n helpu i\u2019w gyflawni. Mae gan y Sefydliad Masnach Deg gwis yn barod i fynd hyd yn oed."}, {"text_idx": "#000022", "text": "Yn swatio ar Arfordir Ceredigion, mae Bay Coffee yn enillydd Gwobr Great Taste, ac yn rhostio amrywiaeth o goffi Masnach Deg, pob un wedi\u2019i gynhyrchu gan 100% o ynni adnewyddadwy. Yn ein digwyddiad dathlu 15 mlynedd yn y Senedd, lansiodd Bay Coffee Roasters eu Coffi Masnach Deg newydd, gyda blasau papaya, croissant almwn ac afal; nid yw\u2019n un i\u2019w golli."}, {"text_idx": "#000025", "text": "Mae cymaint o gynnyrch Masnach Deg ar gael erbyn hyn, fel ei bod yn hawdd cynnwys Masnach Deg yn y rhan fwyaf o brydau bwyd. Dydy dathlu ddim yn golygu eich bod chi\u2019n gorfod mynychu digwyddiad, ond gall fod mor syml a phwysig a\u0302 bod yn ymwybodol o beth rydyn ni\u2019n ei roi ar y bwrdd cinio. Os ydych chi\u2019n ansicr ble i ddechrau, edrychwch ar y rhestr ddefnyddiol hon o ryseitiau Masnach Deg hawdd."}, {"text_idx": "#000026", "text": "Allwn ni ddim aros i weld beth fyddwch chi\u2019n ei wneud i ddathlu 15 mlynedd ers i Gymru ddod yn Genedl Masnach Deg! Dyma i\u2019r dyfodol, ac rydym yn edrych ymlaen at yr holl bethau y gallwn eu cyflawni fel Cenedl Masnach Deg dros y 15 mlynedd nesaf."}]